Contingut dels informes de verificació
Presentació dels informes de verificació
Identificació i validesa dels informes de verificació
Suport informàtic dels informes de verificació
1.1 Els informes de verificació de les avaluacions ambientals i dels documents d'avaluació en matèria de prevenció d'incendis, emesos en el marc del procés d'adequació a la Llei 3/1998, de 27 de febrer, de la intervenció integral de l'Administració ambiental, de les activitats sotmeses a autorització ambiental i llicència ambiental, regulat al Decret 50/2005, de 29 de març, han de ser formulats per una Unitat Tècnica de Verificació Ambiental (UTVA) legalment acreditada.
1.2 L'informe de verificació de l'avaluació ambiental i l'informe de verificació del document d'avaluació en matèria de prevenció d'incendis han de tenir el contingut i format que per a cada tipologia d'activitats es fixen en els annexos d'aquesta Ordre.
1.3 Els terminis de correcció dels incompliments en matèria de prevenció d'incendis que es facin constar a l'informe de verificació del document d'avaluació en matèria de prevenció d'incendis no poden ser superiors als terminis màxims que es fixen a l'annex 9 d'aquesta Ordre, per a cada aspecte objecte de correcció.
1.4 El document d'avaluació en matèria de prevenció d'incendis no s'ha d'emplenar per a les tipologies d'activitats mineres, radiocomunicació i agrícoles i ramaderes.
2.1 La UTVA ha de lliurar l'informe de verificació de l'avaluació ambiental i l'informe de verificació del document d'avaluació en matèria de prevenció d'incendis a la persona interessada, en suport paper, i ha de presentar-los a l'administració competent, en suport informàtic.
2.2 La UTVA ha de presentar l'informe de verificació de l'avaluació ambiental, en suport informàtic, a:
a) L'ajuntament i l'Oficina de Gestió Ambiental Unificada (OGAU) corresponent del Departament de Medi Ambient i Habitatge, en el cas d'activitats de l'annex I i de l'annex II.1 de la Llei 3/1998, de 27 de febrer, d'intervenció integral de l'Administració ambiental.
b) L'ajuntament, en el cas d'activitats de l'annex II.2 de la Llei 3/1998, de 27 de febrer, de la intervenció integral de l'Administració ambiental.
2.3 La UTVA ha de presentar l'informe de verificació del document d'avaluació en matèria de prevenció d'incendis, en suport informàtic, a l'ajuntament i a la Direcció General d'Emergències i Seguretat Civil del Departament d'Interior.
3.1 La UTVA ha d'identificar el document d'avaluació ambiental i de prevenció d'incendis mitjançant un codi de verificació.
Aquest codi ha d'identificar igualment els corresponents informes de verificació.
3.2 Els informes de verificació tenen una validesa de sis mesos a comptar de la data de la seva formulació.
4.1 Els informes de verificació d'avaluació ambiental i de verificació en matèria de prevenció d'incendis es presenten a les administracions corresponents amb el suport informàtic que es facilita a través de la plataforma tecnològica eaCat, gestionada pel Consorci Administració Oberta Electrònica de Catalunya (AOC).
4.2 L'accés de les UTVA a la plataforma eaCat s'efectua a través de la pàgina web http://www.eacat.net on figuren els formularis dels informes esmentats, amb l'estructura i el format que per a cada tipologia d'activitat es fixen en els annexos d'aquesta Ordre.
La presentació dels informes de verificació en suport informàtic a les administracions competents prevista a l'article 2 d'aquesta Ordre, entrarà en vigor en el moment en què el Departament de Medi Ambient i Habitatge comuniqui a les UTVA l'operativitat del sistema de presentació a través de la plataforma eaCat.